IF Gnistan

 
Idrottsföreningen Gnistan on Helsingin Oulunkylässä toimiva jalkapalloseura, joka perustettiin vuonna 1924 silloin itsenäisessä Oulunkylän kunnassa. Seuran miesten edustusjoukkue pelaa kaudella 2024 Veikkausliigassa, ja sen kotikenttä on Oulunkylän liikuntapuistossa sijaitseva Oulunkylän jalkapallostadion, sponsorinimeltään Mustapekka Areena. 
Gnistanin miesten edustusjoukkue on pelannut yhdeksän kautta toiseksi korkeimmalla kansallisella tasolla, Ykkösessä, vuosina 1995–1998, 2001–2002, 2017 ja 2022–2023. Vuodesta 2024 alkaen seura pelaa korkeimmalla kansallisella tasolla, Veikkausliigassa.
Vuonna 2002 seura selviytyi Suomen Cupissa kahdeksannelle kierrokselle, jossa se taipui FC Lahdelle jatkoajalla. Gnistan on ollut kahdesti Palloliiton Helsingin piirin vuoden seura, vuosina 1987 ja 2000. 
Gnistanilla oli aikoinaan toimintaa lukuisissa lajeissa, mutta 1950- ja 1960-lukujen vaihteessa siitä tuli rajallisten resurssien vuoksi pelkkä jalkapalloseura.
Historia.
Aika yleisseurana.
Idrottsföreningen Gnistanin perusti noin puoli tusinaa Oulunkylässä asuvaa Svenska Reallyceumin ja Åggelby Svenska Samskolanin oppilasta vuonna 1924. Alkuvuosina toiminta keskittyi hiihtoon, yleisurheiluun, uintiin ja pesäpalloon, mutta ilmeisesti myös jalkapalloa pelattiin jo tuolloin. Gnistan on ollut ruotsinkielisistä perustajistaan huolimatta aina jäsenistöltään kaksikielinen seura.
Jalkapallosta tuli seuran keskeinen laji 1930-luvulla, kun pieni oulunkyläläisseura IF Sportaren yhdistyi Gnistaniin. Vuonna 1934 Oulunkylään valmistui urheilukenttä, ja seuraavana vuonna Gnistan liittyi Suomen Palloliiton Helsingin piiriin.
Toinen maailmansota katkaisi seuran toiminnan, mutta vuonna 1945 se käynnistettiin uudelleen. Samana vuonna aloitettiin juniorijalkapallotoiminta. Edustusjoukkueen ensimmäinen piirimestaruus voitettiin 1947 piirin III-luokassa. Vuonna 1958 Gnistan nousi Maakuntasarjaan.
Gnistanin 25-vuotisjuhlavuonna 1949 seuran jäsenmäärä oli 300. Seuran varhaisemman jalkapallohistorian suurimpia saavutuksia oli 1957 saavutettu 5-3-voitto Suomensarjassa pelanneesta GBK:sta. Talvisin harrastettiin jalkapallon asemasta jääpalloa ja käsipalloa.
Siirtyminen jalkapalloseuraksi.
Yleisurheilutoiminta jatkui voimakkaana vielä 1950-luvulla, kuten myös hiihto. Muita lajeja olivat suunnistus, naisvoimistelu, pöytätennis ja maastojuoksu. 1950- ja 1960-lukujen vaihteessa seurajohto uudistui. Seuran perustamisesta asti puheenjohtajana toiminut Bror Krabbe jätti tehtävänsä, ja tilalle tuli ensin Ernst Fogden vuodeksi, minkä jälkeen puheenjohtajaksi valittiin Jacob Söderman. Hiihdon ja yleisurheilun laantumisen myötä Gnistanista tuli pelkkä jalkapalloseura.
1960-luvulla Gnistan saavutti piirin mestaruuden 1B-luokassa. Vuosikymmenen puolivälissä seuran juniorituotanto alkoi aktivoitua. Kun Söderman siirtyi muihin tehtäviin, toimi Stig Kämpe puheenjohtajana 1968-1969, kunnes tehtävään tuli Nils Andersson. Hänen johdollaan Gnistan alkoi kehittyä erääksi Helsingin piirin voimakkaimmista juniorikasvattajista.
Gnistan pelasi ensimmäisen kerran Suomen toiseksi korkeimmalla sarjatasolla Ykkösessä kaudet 1995-1998 ja 2001-2002.
2010-luku.
Seuran miesten edustusjoukkue käytti vuosina 2012-2014 nimeä FC Gnistan ja toimi Fair Pay Areenaa hallinnoivan Oulunkylän tekonurmi Oy alaisuudessa. Erkka V. Lehtola valittiin joukkueen päävalmentajaksi lokakuussa 2012. Lehtolan johdolla FC Gnistan sijoittui kaudella 2013 Kakkosen etelälohkon toiseksi.
Alkuvuodesta 2014 FC Gnistanin ja Oulunkylän tekonurmi Oy tiet erosivat ja Fair Pay Areenan omistaja vaihtui. Tämän seurauksena Gnistanin miesten edustusjoukkue siirtyi takaisin IF Gnistan ry hallintaan. Uudistunut joukkue sijoittui kaudella 2014 Kakkosen etelälohkossa kahdeksanneksi.
Gnistan nousi kauden 2016 päätteeksi Ykköseen voitettuaan kaksiosaisessa nousukarsinnassa Musan Salaman rangaistuspotkukilpailussa. Ykkösen kaudella 2017 Gnistan vaihtoi heinäkuussa päävalmentajan, kun Tommi Lingmanin korvasi ensin apuvalmentaja Petri Haapimaa ja pian sen jälkeen italialainen Roberto Nuccio. Lokakuussa 2017 Nuccion tiedotettiin jatkavan seuran päävalmentajana. Hän teki toistaiseksi voimassa olevan jatkosopimuksen, jonka myötä hänestä tuli lisäksi Gnistanin urheilutoimenjohtaja sekä A-junioreiden valmentaja. Gnistan sijoittui 21 pisteellä sarjan viimeiseksi ja putosi takaisin Kakkoseen.&lt;ref name="Ykkönen/2017"&gt;&lt;/ref&gt; 
Kakkosen kaudelle 2019 Gnistan hankki HIFK:sta Veikkausliiga-kokemusta omaavat Pekka Sihvolan, Pauli Kuusijärven ja paluumuuttaja Tuomas Mustosen. Gnistan nousi takaisin Ykköseen ja voitti historian ensimmäisen Kakkosen Cupin, kun loppuottelussa kaatui JS Hercules 1-0.
Paluu Ykköseen ja nousu Veikkausliigaan.
Ykkösen kaudella 2020 päävalmentaja Roberto Nuccio erotettiin elokuun alussa, ja tilalle nimettiin portugalilainen Ricardo Duarte. Duarten valmentamana Gnistan voitti 11 jäljellä olevasta ottelustaan kuusi ja säilytti sarjapaikkansa. Duarten sopimusta jatkettiin kaudelle 2021. Uudeksi päävalmentajaksi Ykkösen kaudelle 2022 tuli Joonas Rantanen. Kaudella 2023 Gnistan sijoittui toiseksi ja pääsi karsimaan paikasta Veikkausliigaan, mutta hävisi kaksiosaisen otteluparin IFK Mariehamnille yhteismaalein 0-3. Uudeksi päävalmentajaksi nimettiin kauden päätyttyä Jussi Leppälahti.
Gnistan nousi kuitenkin Veikkausliigaan kaudeksi 2024 FC Hongan jätettyä hakematta lisenssiä. Kotipelipaikaksi hyväksyttiin Oulunkylän jalkapallostadion. Ensimmäisessä Veikkausliiga-ottelussaan Gnistan voitti FC Interin maalein 2-1. Seuran historian ensimmäisen maalin ylimmällä sarjatasolla teki rangaistuspotkusta Joakim Latonen ja toisen Vertti Hänninen.
Seuratunnukset.
IF Gnistanin seuravaakuna on symmetrinen kilpi, jonka keskellä tunnus G ja sen alla vuosiluku 1924. Seuran värit koostuvat kahdesta
pääväristä, sinisestä ja keltaisesta, jotka esiintyvät seuravaakunassa ja seuran peliasuissa. Gnistanin kotipeliasun paita on keltainen, housut ja sukat siniset. Vieraspeliasussa värit esiintyvät päinvastaisessa järjestyksessä niin, että pelipaita on sininen ja sukat sekä housut ovat keltaiset.
Stadion.
Gnistan pelaa kotiottelunsa Oulunkylän liikuntapuistossa sijaitsevalla Oulunkylän jalkapallostadionilla, jonka sponsorinimi on Mustapekka Areena. Vuoden 2024 pääkatsomon tulipalosta johtuen kauden loput kotipelit pelattiin Töölön jalkapallostadionilla.
Alkuperäinen urheilukenttä valmistui vuonna 1934. Vuonna 2010 kentän yhteyteen rakennettiin katettu katsomo sauna-, pukuhuone-, kahvio- ja kokoustiloineen. Stadionin pääkatsomoon mahtuu 1 100 henkilöä ja Gnistanin Veikkausliigaan nousun myötä vuonna 2024 pystytettyyn aurinkokatsomoon noin 1 100 henkeä. Aurinkokatsomo siirrettiin FC Hongan edustusjoukkueen osakeyhtiön konkurssin myötä Tapiolan urheilupuistosta Oulunkylään, millä kaksinkertaistettiin Oulunkylän jalkapallostadionin kapasiteetti. Kauden aikana pääkatsomon ylätasanteelle rakennetaan nk. Lounge-tasanne, joka pitää sisällään 300 katettua VIP-istuinpaikkaa. Toukokuussa avattiin toisesta kotipelistä eteenpäin seisomakatsomo pohjoispäätyyn. Uusi katsomo tuhoutui tulipalossa heinäkuussa 2024. Tulipalo tuhosi myös seuran varastot, pukukopit ja kaiken niiden sisällä olleen omaisuuden.
Gnistanin kotiotteluiden yleisöennätys on 3 024 katsojaa, joka syntyi 12. kesäkuuta 2024 pelatussa Veikkausliigan ottelussa HJK:ta vastaan.
Ykkösen kaudella 2017 Gnistan joutui pelaamaan ensimmäiset kotiottelunsa Töölön jalkapallostadionilla, koska Mustapekka Areenan vanha tekonurmi ei täyttänyt Palloliiton Ykkösen lisenssivaatimuksia. Nurmi uusittiin toukokuun aikana, ja kolmas kotiottelu pelattiin jälleen Oulunkylässä.
Pelaajat ja valmentajat.
Nykyinen joukkue.
"Tilanne 2. huhtikuuta 2025."
Muut joukkueet.
Gnistanin naisten edustusjoukkue pelaa Uudenmaan Naisten Kolmosessa. Seuralla on pojissa ja tytöissä yhteensä kymmeniä juniorijoukkueita. Gnistan Rootsin toiminta-ajatuksena on tarjota joustava mahdollisuus harrastaa jalkapalloa hyvässä kaverillisessa ilmapiirissä. Organisaation alaisuuteen kuuluu myös Gnistan Ogeli. Naisten harrastejoukkueena toimii vuonna 2011 perustettu Gnistan Akat. Gnistanilla on myös useita ikämiesjoukkueita, jotka pelaavat Helsingin piirin 35-, 40-, 45- ja 50-vuotiaiden Kunnossa Kaiken Ikää -sarjojen valiolohkoissa.